Virallinen lehti nro C 187 , 16/06/1998 s. 0054



KIRJALLINEN KYSYMYS E-3781/97 komissiolle esittäjä(t): Reimer Böge (PPE), Lutz Goepel (PPE), Agnes Schierhuber (PPE), Honor Funk (PPE), Christa Klaß (PPE), Hedwig Keppelhoff-Wiechert (PPE) ja Xaver Mayer (PPE) (21. marraskuuta 1997) Aihe: Direktiivi 91/628/ETY eläinten suojelusta kuljetuksen aikana, siitoseläinten pysähdyspaikkojen käytössä esiintyvät hygieniaongelmat Eläinlääkintään tai terveyteen liittyvät vaatimukset ovat paljon tiukemmat siitoseläinten kuin teurastettavaksi tarkoitettujen eläinten kohdalla, vaikka siitoseläinten ja teurastettavaksi tarkoitettujen eläinten nk. ruokinta- ja pysähdyspaikkojen käyttöön pätevät samanlaiset säännöt. Direktiivin 91/628/ETY ((EYVL L 340, 11.12.1991, s. 17)) muuttamiseksi annetun direktiivin 95/29/EY ((EYVL L 148, 30.6.1995, s. 52.)) perusteella komissio on ehdottanut yhteisön edellytyksiä, ¨jotka pysähdyspaikkojen on täytettävä vastaanottajien, ruokinnan, juottamisen, lastaamisen, lastin purkamisen, tarvittaessa tietynlajisten eläinten majoittamisen sekä terveysviranomaisten pysähdyspaikkoihin soveltamien vaatimusten osalta¨ (muutetun direktiivin 91/628/ETY 13 artiklan 2 kohta). Neuvosto hyväksyi nämä toteuttamista koskevat määräykset 25.6.1997 antamalla asetuksella 1255/97, mutta viittasi ylimääräisessä liitteessä siitoseläinten terveyttä ja hygieniaa koskeviin ongelmiin. Voisiko komissio ilmoittaa: 1. Riittävätkö terveyttä koskevat vaatimukset sen takaamiseen, että teurastettavaksi tarkoitettujen eläinten sairaudet eivät siirry siitoseläimiin ruokinta- ja pysähdyspaikoilla? 2. Otetaanko direktiivin 91/628/ETY toteuttamista koskevissa määräyksissä huomioon se, että eläinten kuljetuksessa itse matka aiheuttaa eläimille vähemmän stressiä kuin lastaaminen ja lastin purkaminen pysähdyspaikoilla? 3. Mitä säännöksiä on nykyisin tai harkitseeko komissio sellaisia säännöksiä, joiden avulla ylimääräistä lastaamista ja lastin purkamista voitaisiin vähentää ottamalla käyttöön juoma-tai ruokintamahdollisuuksilla varustettuja kuljetusajoneuvoja ottaen huomioon eläinten suojelun kuljetuksessa ja kuljetusajan rajoittamisen? Näin voitaisiin ainakin vähentää edellä mainituissa kysymyksissä esitettyjä ongelmia. Komission jäsenen Franz Fischlerin komission puolesta antama vastaus (3. helmikuuta 1998) 1. Pysähdyspaikkoja koskevat yhteisön perusteet on määritelty neuvoston asetuksessa (EY) N:o 1255/97 ((EYVL L 174, 2.7.1997. )). Tässä asetuksessa, joka noudattelee kuljetettavien eläinten hyvinvoinnille aiemmassa yhteisön lainsäädännössä asetettuja periaatteita, ei ole eroteltu siitoseläimiä ja muuta tarkoitusta varten kuljetettavia eläimiä. Pysähdyspaikkoja koskevat hygieniavaatimukset ovat korkeita sairauksien leviämisen estämiseksi. Lainsäädännössä ei estetä pysähdyspaikkojen perustamista vain tiettyjä eläintyyppejä varten. 2. Komissio on täysin tietoinen siitä, että eläin voi kärsiä stressistä lastauksen tai lastin purkamisen aikana. Kuitenkin myös tiiviisti lastatun karjan jättäminen paikallaan seisovaan kuljetusautoon voi aiheuttaa stressiä ja olla eläimen kannalta epämukavaa. Eläinten ruokinta ja juottaminen on myös hankalaa kuljetusajoneuvossa, ja kuivikkeiden vaihtaminen on mahdotonta. Komissio valmistelee neuvoston aloitteesta sikoja koskevaa ehdotusta neuvoston päätökseksi, jonka nojalla sellaisissa sikojen kuljetuksissa, joissa on huolehdittu erityisen hyvin eläinten hyvinvoinnista, eläimet voitaisiin pysähdyspaikalla jättää kuljetusajoneuvoon. 3. Eläinten suojelemisesta kuljetuksen aikana annetun direktiivin 91/628/ETY muuttamisesta 29 päivänä kesäkuuta 1995 annetussa direktiivissä 95/29/EY säädetään, että perusvarustelluissa kuljetusajoneuvoissa kuljetusaika voi olla enintään kahdeksan tuntia. Direktiivissä säädetään myös lisävarustelluissa kuljetusajoneuvoissa tapahtuvasta kuljetuksesta, joissa kuljetus voi kestää jopa 28 tuntia riippuen eläinlajista ja eläinten iästä. Tässä direktiivissä ei säädetä purkamisen edellytyksiä koskevasta poikkeuksesta silloin kun enimmäisaika on täyttynyt. Komissio on jo antanut neuvostolle ehdotuksen lisävarusteltuja kuljetusajoneuvoja koskeviksi yksityiskohtaisiksi normeiksi.